মমতার মুখকে নিয়ে কুরুচিকর মন্তব্য শান্তনু ঠাকুরের! সরব তৃণমূল

ওয়েব ডেস্ক : মুখ্যমন্ত্রী মমতা বন্দ্যোপাধ্যায়কে (Mamata Banerjee) কুরুচিকর ভাষায় কটুক্তি করার অভিযোগ উঠল কেন্দ্রীয় প্রতিমন্ত্রী শান্তনু ঠাকুরের (Shantanu Thakur) বিরুদ্ধে। এক ভিডিয়োতে মুখ্যমন্ত্রীর মুখ নিয়ে মন্তব্য করতে শোনা যায় তাঁকে। সেই ভিডিয়ো সমাজমাধ্যমে প্রকাশ করে প্রতিবাদ জানানো হল তৃণমূল কংগ্রেসের (TMC) তরফে (ভিডিয়োর সত্যতা যাচাই করেনি কলকাতা টিভি)।

তূণমূলের (TMC) তরফে সমাজমাধ্যমে প্রকাশ করা সেই ভিডিওতে শান্তনু ঠাকুরকে (Shantanu Thakur) বলতে শোনা গিয়েছে, ‘সম্প্রতি মমতা বন্দ্যোপাধ্যায়ের (Mamata Banerjee) মুখটা দেখেছেন। দেখবেন মুখ শুকিয়ে যেন বাদুর চোষা আমের আঁটির হয়ে গিয়েছে! দেখবেন আঁটিতে শুধু বোটাটা ঝুলে থাকে, পুরো আমটা খেয়ে গেছে। ঠিক মুখটা ওই টাইপের হয়েছে।’

বিজেপির কেন্দ্রীয় প্রতিমন্ত্রীর মুখে একজন মহিলা মুখ্যমন্ত্রীকে এমন ভাষায় কটুক্তি নিয়ে তীব্র প্রতিবাদ জানানো হয়েছে তৃণমূল কংগ্রেসের (TMC) তরফে। তৃণমূলের তরফে বলা হয়েছে, ‘বিজেপি (BJP) দলটাই দেশের কাছে একটা লজ্জা! এমন একটা দল, যাদের প্রত্যেকটা নেতা-মন্ত্রীর মুখে নারীবিদ্বেষী কথা, মহিলাদের অসম্মানজনক টিপ্পনি। ভাবতে পারেন কতটা নিম্নরুচির মানসিকতা!’ তবে শান্তনু ঠাকুর নয়, বিজেপির অন্যান্য নেতারাও এমনভাবে কটুক্তি করেছেন, তার একটি তালিকা তুলে ধরা হয়েছে রাজ্যের শাসক দলের তরফে।

আরও খবর : SIR-এর কাজ করতে গিয়ে এবার কেঁদে ফেললেন BLO!

তৃণমূলের তরফে লেখা হয়েছে ‘প্রধানমন্ত্রী ভরা সভায় ব্যঙ্গাত্মক সুরে বলেন, ‘দিদি…ওওও দিদি’, বিজেপির মন্ত্রী গিরিরাজ সিং বলেছিলেন, ‘মুখ্যমন্ত্রী ঠুমকা লাগাচ্ছেন!’ ‘দালাল’ সাংসদ অভিজিৎ গঙ্গোপাধ্যায় বলেছিলেন, ‘তুমি কত টাকায় বিক্রি হও?’, অশ্লীলতার সীমা ছাড়ান দিলীপ ঘোষ, বলেছিলেন, ‘‘শাড়ি ছেড়ে বারমুডা পরুন’, সুকান্ত মজুমদার প্রকাশ্যে মমতা বন্দ্যোপাধ্যায়কে থাপ্পড় মারতে উস্কানি দিয়েছিলেন।’ তার পরেই এবার শান্তনু ঠাকুরের বিরুদ্ধে মমতাকে কুরুচিকর ভাষায় কটুক্তি করার অভিযোগ উঠল।

তৃণমূলের (TMC) তরফে প্রতিবাদ করে আরও জানানো হয়েছে, ‘কোনও মহিলাকে অসম্মান করার অধিকার নেই বিজেপির। অবিলম্বে ক্ষমা চান শান্তনু ঠাকুর। নইলে বাংলার মানুষ এমন জবাব দেবে, যা ইতিহাস মনে রাখবে।’